## Odluka Ustavnog suda Republike Hrvatske broj: U-I-747/96, U-I-744/98 od 1. ožujka 2000.

### NN 30/2000 (17.3.2000.), Odluka Ustavnog suda Republike Hrvatske broj: U-I-747/96, U-I-744/98 od 1. ožujka 2000.

# USTAVNI SUD REPUBLIKE HRVATSKE

**627**

Ustavni sud Republike Hrvatske, u sastavu dr. sc. Smiljko Sokol,
predsjednik Suda te suci dr. sc. Velimir Belajec, Marijan Hranjski
dr. iur., dr. sc. Petar Karić, Jurica Malčić,
mr. sc. Ivan Matija, Ivan Mrkonjić dr. iur., dr. sc. Jasna
Omejec, Emilija Rajić, Vice Vukojević dr. iur. i Milan
Vuković dr. iur., u povodu prijedloga Hrvatskog helsinškog
odbora za ljudska prava i Ranka Kneževića iz Prevršca
za pokretanje postupka za ocjenu ustavnosti, na sjednici održanoj
dana 1. ožujka 2000. godine, donio je

## ODLUKU

Pokreće se postupak za ocjenu suglasnosti s Ustavom i ukida
se odredba tarifnog broja 12. Tarife upravnih pristojbi, koja
je sastavnim dijelom Zakona o upravnim pristojbama (»Narodne
novine«, br. 8/96, Uredba… 77/96, 131/97, 68/98, Uredba…
66/99, Uredba… 145/99), i to u dijelu koji glasi: »Pristojbu
iz točke 2. ovoga tarifnog broja u postupku stjecanja hrvatskog
državljanstva ne plaća pripadnik hrvatskog naroda koji
nema hrvatsko državljanstvo«.

Obrazloženje

Prema osporenoj odredbi tarifnog broja 12. za rješenje o
primitku u hrvatsko državljanstvo plaća se upravna
pristojba u iznosu od 1.500,00 kuna, s tim da tu pristojbu u postupku
stjecanja hrvatskog državljanstva ne plaća pripadnik
hrvatskog naroda koji nema hrvatsko državljanstvo.

Predlagatelji su predložili pokretanje postupka za ocjenu
ustavnosti navedene odredbe, smatrajući da su njome pripadnici
nehrvatskih naroda i nacionalnih manjina pred tijelima državne
uprave u neravnopravnom položaju jer u istom postupku moraju
plaćati upravnu pristojbu koje su pripadnici hrvatskog naroda
oslobođeni.

Sud je prihvatio prijedloge za pokretanje postupka, te je ukinuo
osporeni dio odredbe navedene u izreci, polazeći od sljedećih
razloga:

Ustav Republike Hrvatske odredbom članka 26. u temeljne
slobode i prava čovjeka i građanina ubraja jednakost
svih građana i stranaca pred sudovima i drugim državnim
i inim tijelima koja imaju javne ovlasti. Stajalište je ovog
Suda da i pitanje plaćanja pristojbe u postupku pred državnim
tijelima može biti dijelom sadržaja prava na jednaki
položaj u postupku, osobito ako u postupku stjecanja istog
prava jedni pristojbu plaćaju, a drugi uživaju povlasticu
potpunog oslobođenja od pristojbe.

Osim toga, osporenom odredbom uspostavljena je razlika između
pripadnika hrvatskog naroda koji nemaju hrvatsko državljanstvo,
i pripadnika svih nehrvatskih naroda i nacionalnih manjina, dakle
razlika u plaćanju pristojbe isključivo prema nacionalnom
podrijetlu, što je nesuglasno odredbi članka 14. stavka
1. Ustava kao i zabrani diskriminacije temeljem članka
14. Konvencije za zaštitu ljudskih prava i temeljnih sloboda.

U skladu s iznijetim odredba tarifnog broja 12. u osporenom dijelu
ukinuta je temeljem odredbe članka 53. stavka 1. Ustavnog
zakona o Ustavnom sudu Republike Hrvatske (»Narodne novine«,
broj 99/99).

Hrvatski helsinški odbor za ljudska prava podnio je, temeljem
članka 18. ranijeg Ustavnog zakona o Ustavnom sudu Republike
Hrvatske (»Narodne novine«, broj 13/91), i zahtjev za
obustavu izvršenja pojedinačnih akata temeljem osporene
odredbe. O tom zahtjevu nije rješavano, jer je ovim u predmetu
donijeta konačna odluka.

Broj: U-I-747/1996
U-I-744/1998
Zagreb, 1. ožujka 2000.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Odluka, NN 30/2000-627